苏轼
石芝诗（并引）
予昔梦食石芝，作诗记之，今乃真得石芝于海上，子由和前诗见寄。
予顷在京师，有凿井得如小儿手以献者，臂指皆具，肤理若生。
予闻之隐者曰，此肉芝也，与子由烹而食之。
追记其事，复次前韵。
土中一掌婴儿新，爪指良是肌骨匀。
见之怖走谁敢食，天赐我尔不及宾。
旌阳远游同一许，长史玉斧皆门户。
我家韦布三百年，只有阴功不知数。
跪陈八簋加六瑚，化人视之真块苏。
肉芝烹熟石芝老，笑唾熊掌嚬雕胡。
老蚕作茧何时脱，梦想至人空激烈。
古来大药不可求，真契当如磁石铁。